CELEX: 32014R1306
Language: ro
Date: 2014-12-08 00:00:00
Title: Regulamentul de punere în aplicare (UE) nr. 1306/2014 al Comisiei din 8 decembrie 2014 de modificare a Regulamentului de punere în aplicare (UE) nr. 750/2014 prin extinderea perioadei de aplicare a măsurilor de protecție referitoare la diareea epidemică porcină  Text cu relevanță pentru SEE

9.12.2014   
            
            
               RO
            
            
               Jurnalul Oficial al Uniunii Europene
            
            
               L 351/1
            
         REGULAMENTUL DE PUNERE ÎN APLICARE (UE) NR. 1306/2014 AL COMISIEI
   din 8 decembrie 2014
   de modificare a Regulamentului de punere în aplicare (UE) nr. 750/2014 prin extinderea perioadei de aplicare a măsurilor de protecție referitoare la diareea epidemică porcină
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 18 alineatele (1) și (7),
   întrucât:
   
               (1)
            
            
               Regulamentul de punere în aplicare (UE) nr. 750/2014 al Comisiei (2) a fost adoptat ca urmare a notificării prezenței unei noi boli a coronavirusului enteric porcin cauzate de alfacoronavirusuri porcine emergente, inclusiv virusul diareei epidemice porcine și un nou deltacoronavirus porcin în America de Nord. Respectivul regulament de punere în aplicare stabilește măsuri de protecție referitoare la introducerea în Uniune de transporturi de porci vii pentru reproducție și producție din zonele în care este prezentă boala cauzată de virusurile respective, cu scopul de a prevedea îndeplinirea garanțiilor necesare în exploatația de origine și de a preveni introducerea în Uniune a diareei epidemice porcine cauzate de virusurile respective. Aceste măsuri de protecție sunt aplicabile până la 12 ianuarie 2015.
            
         
               (2)
            
            
               Avizul științific al Autorității Europene pentru Siguranța Alimentară din 2014 (3) (denumit în continuare „avizul EFSA”) indică faptul că animalele infectate, materiile lor fecale, hrana pentru animale și obiectele contaminate cu materii fecale sunt matrice care transmit aceste virusuri. Avizul EFSA oferă un sprijin științific suplimentar măsurilor de protecție stabilite prin Regulamentul de punere în aplicare (UE) nr. 750/2014. Situația epidemiologică din țările terțe afectate de noua boală a coronavirusului enteric porcin cauzată de alfacoronavirusuri porcine emergente, inclusiv virusul diareei epidemice porcine și deltacoronavirusul porcin, nu s-a schimbat în ceea ce privește riscul de propagare a acestor coronavirusuri enterice porcine de la data adoptării Regulamentului de punere în aplicare (UE) nr. 750/2014.
            
         
               (3)
            
            
               Având în vedere avizul EFSA și evoluția situației epidemiologice, măsurile de protecție stabilite prin Regulamentul de punere în aplicare (UE) nr. 750/2014 ar trebui să fie prelungite până la sfârșitul lunii octombrie 2015. Prin urmare, perioada de aplicare a respectivului regulament de punere în aplicare ar trebui să fie modificată în consecință.
            
         
               (4)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   La articolul 2 al doilea paragraf din Regulamentul de punere în aplicare (UE) nr. 750/2014, data de „12 ianuarie 2015” se înlocuiește cu data de „31 octombrie 2015”.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 decembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 268, 24.9.1991, p. 56.
   
      (2)  Regulamentul de punere în aplicare (UE) nr. 750/2014 al Comisiei din 10 iulie 2014 privind măsurile de protecție referitoare la diareea epidemică porcină în ceea ce privește cerințele de sănătate animală pentru introducerea în Uniune de animale din specia porcină (JO L 203, 11.7.2014, p. 91).
   
      (3)  EFSA Journal 2014;12(10):3877.